રાકેશ ઓમપ્રકાશ મેહરાએ પંજાબી લોકસાહિત્ય ‘મિર્ઝા સાહિબાન’ પરથી પ્રેરણા લઈને આ ફિલ્મ બનાવી છે. ‘અક્સ’, ‘રંગ દે બસંતી’, ‘દિલ્હી ૬’ અને ‘ભાગ મિલખા ભાગ’ જેવી ફિલ્મ બનાવનાર રાકેશ ઓમપ્રકાશ મેહરા પહેલી વાર લવ-સ્ટોરી બનાવી રહ્યા છે. આ ફિલ્મમાં હર્ષવર્ધન મિર્ઝા અને સૈયામી સાહિબાનનાં પાત્ર ભજવી રહ્યાં છે. આ ફિલ્મમાં બે સ્ટોરી સાથે ચાલતી જોવા મળશે જેમાંથી એક પિરિયડ લવ-સ્ટોરી હશે અને એક આજના જમાનાની. બન્ને સ્ટોરીમાં મિર્ઝા અને સાહિબાનને લોકો અલગ કરવાનો પ્રયત્ન કરતા હોય છે. આ ફિલ્મનું શૂટિંગ ભારતના રાજસ્થાનની સાથે વિદેશમાં પણ કરવામાં આવ્યું છે. આ ફિલ્મના લેખક ગુલઝાર છે. ગુલઝારે છેલ્લે ૧૯૯૯માં આવેલી ‘હુ તુ તુ’નો સ્ક્રીનપ્લે લખ્યો હતો. ત્યાર બાદ ૧૬ વર્ષ પછી તેમણે ‘મિર્ઝયા’નો સ્ક્રીનપ્લે લખ્યો છે. ફિલ્મનું સંગીત શંકર-એહસાન-લૉયનું છે જેમાં પંદર ગીતોનો સમાવેશ કરવામાં આવ્યો છે. આ પંદર ગીતોમાં છ શૉર્ટ-સૉન્ગ્સ છે. ફિલ્મનું ટાઇટલ-સૉન્ગ દલેર મેહંદીએ ગાયું છે.